**Informatīvais ziņojums**

**“Par Latvijas Republikas un Neatkarīgā Militārā un Hospitālā Svētā Jeruzalemes Jāņa, Rodas un Maltas Ordeņa nodomu deklarāciju”**

Latvijas Republikas un Neatkarīgā Maltas Ordeņa attiecības aizsākušās 1995.gada 15.augustā līdz ar diplomātisko attiecību nodibināšanu. 2008.gada 29.oktobrī parakstīts un stājies spēkā Latvijas Republikas valdības un Neatkarīgā Militārā un Hospitālā Svētā Jeruzalemes Jāņa, Rodas un Maltas Ordeņa (turpmāk, Neatkarīgais Maltas Ordenis) valdības saprašanās memorands. Saprašanās memorands nosaka ietvaru attiecībām starp Latvijas Republikas valdību un Neatkarīgā Maltas Ordeņa valdību. Maltas Ordenis sniedzis atbalstu virknē sociālo projektu, piemēram, personu ar īpašām vajadzībām medicīniskā transporta sistēmā neilgi pēc Latvijas neatkarības atjaunošanas. Latvijas augstākās amatpersonas tradicionāli apmeklējušas Neatkarīgo Maltas Ordeni savu oficiālo vizīšu uz Vatikānu laikā, lai uzturētu dialogu par abas puses interesējošiem globālās un reģionālās politikas jautājumiem t.sk. ANO Ženēvā dienas kārtības jautājumiem cilvēktiesību u.c. jomās.

Lai stiprinātu divpusējās attiecības un tālāk attīstītu sadarbību 2008.gada saprašanās memorandā noteiktās jomās, Neatkarīgais Maltas Ordenis ir piedāvājis Valsts prezidenta pirmās oficiālās vizītes pie Neatkarīgā Maltas ordeņa laikā Romā, 2021.gada 11.maijā parakstīt starpvaldību nodomu deklarāciju par sadarbību humānajā, sociālajā un kultūras jomā, jo īpaši vēloties izveidot sadarbību pasta pakalpojumu jomā (turpmāk – nodomu deklarācija).

Īstenojot nodomu deklarācijā paredzēto sadarbību humānajā, sociālajā un kultūras jomā, Neatkarīgais Maltas Ordenis plāno atjaunot tā Palīdzības Dienesta darbību Latvijā. Tāpat Puses ir apņēmušās padziļināt dialogu par ANO Ženēvā dienas kārtības jautājumiem cilvēktiesību, humānajā un sociālajā jomā. Šo sadarbību no Latvijas puses īstenos Ārlietu ministrija.

Nodomu deklarācija nav uzskatāma par starptautisku līgumu, tā ir politisks dokuments, kas nerada tās dalībniekiem juridiski saistošus pienākumus. Par sadarbības praktiskajiem aspektiem pasta pakalpojumu jomā atsevišķās sarunās vienotos pušu pasta pakalpojumu operatori. Nodomu deklarācijas izpildei nav nepieciešami papildu finanšu līdzekļi.

 Nodomu deklarāciju parakstīs tieslietu ministrs, tāpēc tās parakstīšanai ir nepieciešams Ministru kabineta pilnvarojums.

Satiksmes ministrs T.Linkaits

Vīza: Valsts sekretāre I.Stepanova

Pakule 67028115

inese.pakule@sam.gov.lv